RBK-trener Kåre Ingebrigtsen til VG: - Jeg hadde ikke byttet Midtsjø med Martin Ødegaard
– Kor sku han ha spelt? Ingebrigtsen ser spørrende på VG. På Lørdagsrevyen på NRK sa Rosenborg-sjefen først at «Ødegaard kunne ikke ha spilt for oss» og nå utdyper han for VG etter en sliteseier 1-0 over Mjøndalen. – Dette går ikke på Martin Ødegaard. Han er en fantastisk spiller, men det handler om vår spillestil og vår måte å spille på. Og da er det mange som er utelukket. – Hadde Martin Ødegaard vært god nok for RBK? – Ja, men hvor skulle han ha spilt? Vi snur ikke formasjonen etter spillere, vi henter spillere som passer.Så kommer Kåre Ingebrigtsen med det vi kan kalle en tabloid tittel: – Jeg hadde ikke byttet Midtsjø med Martin Ødegaard! Fredrik Midtsjø var best på en dårlig Rosenborg-dag. Han reagerer slik på uttalelsen fra sjefen: – Det er hyggelig sagt, men jeg er ikke på hans nivå. Men jeg passer kanskje bedre inn i den filosofien som Kåre vil vi skal ha. Det er mest det det handler om, tipper jeg.Etter den sterke 3-0 seieren i Romania torsdag valgte Kåre Ingebrigtsen å hvile fire av sine sterkeste kort fra start mot Mjøndalen – trolig for at de skal være uthvilt mot Steaua torsdag: Pål André Helland, Ole Selnæs, Alexander Søderlund og André Hansen. Inn kom Alexander Lund Hansen, Matthias Viljalmsson, Yann-Erik de Lanlay og Anders Ågnes Konradsen. Sistnevnte fikk dermed sitt første møte med Lerkendal-publikummet og kvitterte med assist til seiersmålet. – Jeg tok ingen risiko. Dette er karer som kjenner rollene sine, sier Ingebrigtsen om de nye. – Vi har en høst der det skal kjempes på tre fronter og det er viktig at folk får spilt. RBK-treneren forteller at klubben er ferdigkjøpt for høsten, og at han nå har mer å spille på. – Tidligere i høst, så jeg bare Erik (Hoftun) da jeg snudde meg! Ingebrigtsen er på god vei til å føre Rosenborg til Europa igjen, men er ikke i tvil om hva som er viktigst:– Det er tippeligaen. Vi har en drøm om å spille Champions League, og da må vi vinne ligaen. Mjøndalen-trener Vegard Hansen gjorde det vanskelig for Rosenborg med en ultradefensiv taktikk. – De hadde 10 mann på 16-meteren og gjør det vanskelig for oss. – Det er trist at det blir sånn, mener Mike Jensen. – Vi må respektere at de gjør det, sier matchvinner Matthias Vilhjalmsson. Vegard Hansen sier det slik: – Vi valgte en kynisk, destruktiv måte å spille på denne gang, det har vi aldri gjort før. Det er sjelden RBK skaper så lite på hjemmebane. Vi skaper lite, men forsvarer oss godt. – Dessverre er vi ikke like gode til å kontre som for eksempel Bodø/Glimt. Fredrik Midtsjø føler likevel at RBK hele tiden hadde kontroll. – Vi har spillerne som utgjør den lille forskjellen. – Torsdag kvalifiserer dere for gruppespill i Europa League? – Hm, Steaua er et godt lag. Det blir ikke lett, men vi har et godt utgangspunkt. – Er du enig med treneren i at tippeligaen er viktigst? – Ja, det er ei stund siden Rosenborg har tatt gull nå. Det er på tide å vinne igjen. Matthias Vilhjalmsson innrømmer at det var et «flaksemål» som ga seieren. – Det var kaos inne i boksen og plutselig fikk jeg sjansen. Jeg var ikke nær ballen mange ganger i løpet av kampen, for Mjøndalen lå så lavt. – Var det en lettelse å score? – Ja, det var en veldig irriterende kamp, og det var viktig å få 1-0 målet. Etter det måtte Mjøndalen ta noen sjanser og vi fikk litt mer rom.
Kåre Ingebrigtsen (49) har 12 strake seirer med Rosenborg og på vei mot både Europa League og ligagull. Og Martin Ødegaard har han ikke bruk for.